Ho/Oksbøl: Hun kom til Danmark - nærmere betegnet Oksbøl - i 2004 som flygtning fra Afghanistan. Fire år senere, da hun var 16 år, mistede hun kontakten med sin far, mor og søskende. Halima Zadran har siden klaret sig selv og driver nu et rengøringsfirma med én ansat foruden sig selv.

- Det var, fordi jeg var kæreste med en dansker, siger Halima Zadran fra Ho, om bruddet med sin far, mor og søskende i teenageårene.

Da hun var 19 år, tog hun en halvårlig uddannelse inden for rengøring, ellers har hun forsøgt at gå i skole så lidt som muligt. Målet var klart, nemlig at etablere et rengøringsfirma. Det firma har Halima Zadran, 26 år, nu drevet i seks år. Hun driver det fra Billum og har både firmaer, private husstande og sommerhusbureauer i sit kundekartotek i Klasse A Rengøring.

- Da jeg var barn, flygtede vi på grund af krigen fra Afghanistan til Pakistan. Pludselig ringede min far, som var flygtet var krigen. Vi kunne komme til Danmark, til Oksbøl, der boede han. Vi troede, han var forsvundet.

I Vestjylland var det ikke så fattigt, men der var stadig småt med penge.

- Der var ikke råd til et par nye håndboldsko. Så tog jeg arbejde som opvasker på Blåvand Kro. Jeg besluttede, at nu ville jeg tjene mine egne penge, siger Halima Zadran.

Der var et voksent par, som tog sig af hende, da hun som 16-årig mistede kontakten med sin familie.